Metroul "Ilfov", produs de Alstom, va fi coleg cu "Giurgiu", în scurt timp după finalizarea testelor, pe Magistrala 5.
Trenul de metrou din Brazilia va ajunge în Bucureşti luni şi va intra şi el în teste, a anunţat președintele Consiliului de Administrație al Metrorex, Mihai Barbu.
La sfârșitul lunii aprilie, primul tren produs în Brazilia pentru Magistrala 5, botezat "Giurgiu" a ajuns în București, la Depoul Berceni Metrorex.
››› Vezi galeria foto ‹‹‹Acest tren de metrou are indicativul 1402-2402 și face parte din lotul celor 13 trenuri pentru Magistrala 5, cumpărate pe baza contractului încheiat între Metrorex și Alstom Transport SA. Contractul valorează 103.244.383,49 euro, potrivit clubferoviar.ro.
Dotările pe care le au noile trenuri Alstom Metropolis din Brazilia pentru Magistrala 5
"Noile trenuri Metropolis au prevăzute, conform specificațiilor din caietul de sarcini, dotări de ultimă generație, precum:
- camere de supraveghere interioare și exterioare cu înregistrare şi transmitere la bordul mecanicului a imaginilor din vagoane;
- afişarea direcţiei de mers pe lateralele tuturor vagoanelor trenului;
- afişaje dinamice de tip LCD în interiorul vagoanelor cu prezentarea dinamică a hărţii traseului şi alte anunțuri;
- sisteme de alarmare în caz de urgență, dotate cu interfon pentru comunicarea dintre personalul de conducere tren și călători;
- locuri special amenajate pentru persoanele cu dizabilități, inclusiv penttru utilizatorii scaunelor rulante;
- instalaţii de răcire şi dezumidificare a aerului introdus prin ventilaţia forţată în fiecare vagon;
- lămpi de tip LED pentru iluminatul vagoanelor;
- folie anti-grafitti pentru protejarea geamurilor vagoanelor la interior şi exterior.
Metrourile Metropolis au capacitatea de 1200 de pasageri
Fiecare tren are în dotare câte 6 vagoane și 216 locuri într-o dispunere longitudinală, iar capacitatea maximă este de 1200 pasageri.
Probele și testele necesare omologării de către Autoritatea Feroviară Română a primului tren se vor realiza conform programului de testare și a reglementărilor de siguranță în vigoare.
După finalizarea probelor și a obținerii omologării, trenul "Giurgiu" va parcurge 10.000 km, după care Metrorex va recepționa trenul produs de Alstom Transport SA și îl va pune în funcțiune cu călători", se arată în comunicatul Metrorex.